Uznesenie Všeobecného súdu (šiesta komora) zo 14. mája 2020 – Bernis a i./SRB
(vec T‑282/18)
„Žaloba o neplatnosť – Hospodárska a menová únia – Banková únia – Jednotný mechanizmus riešenia krízových situácií úverových inštitúcií a určitých investičných spoločností (JMR) – Článok 18 ods. 1 nariadenia (EÚ) č. 806/2014 – Mechanizmus riešenia krízových situácií v prípade zlyhávania alebo pravdepodobného zlyhania určitého subjektu – Materská spoločnosť a dcérska spoločnosť – Konštatovanie ECB o zlyhávaní alebo pravdepodobnom zlyhaní – Rozhodnutie SRB o neprijatí opatrení na riešenie krízy – Absencia verejného záujmu – Likvidácia v súlade s vnútroštátnym právom – Akcionári – Neexistencia priamej dotknutosti – Neprípustnosť“
1.      Súdne konanie – Námietka neprípustnosti – Rozhodnutie spojiť s rozhodovaním o veci samej rozhodovanie o návrhu na rozhodnutie o námietke neprípustnosti v samostatnom konaní – Zamietnutie žaloby odôvodneným uznesením ako neprípustnej – Prípustnosť
(Rokovací poriadok Všeobecného súdu, článok 130 ods. 1 a 6)
(pozri body 29, 30)
2.      Žaloba o neplatnosť – Fyzické alebo právnické osoby – Akty, ktoré sa ich priamo a osobne týkajú – Priama dotknutosť – Kritériá – Rozhodnutie Jednotnej rady pre riešenie krízových situácií (SRB) o neprijatí opatrení na riešenie krízy jednej úverovej inštitúcie – Určenie prípadnej priamej povahy účinkov uvedeného rozhodnutia na právnu situáciu akcionárov spoločnosti danej inštitúcie – Absencia priameho vplyvu na právo akcionárov prijímať dividendy a zúčastňovať sa na riadení tejto úverovej inštitúcie – Neexistencia priamej dotknutosti – Neprípustnosť
(článok 263 štvrtý odsek ZFEÚ; nariadenie Európskeho parlamentu a Rady č. 806/2014, článok 18 ods. 1 prvý pododsek)
(pozri body 35, 36, 39 – 46)
Predmet
Návrh založený na článku 263 ZFEÚ na zrušenie rozhodnutí SRB z 23. februára 2018, ktorými SRB rozhodla o neprijatí opatrení na riešenie krízy ABLV Bank AS a jej dcérskej spoločnosti ABLV Bank Luxembourg SA podľa článku 18 ods. 1 nariadenia Európskeho parlamentu a Rady (EU) č. 806/2014 z 15. júla 2014, ktorým sa stanovujú jednotné pravidlá a jednotný postup riešenia krízových situácií úverových inštitúcií a určitých investičných spoločností v rámci jednotného mechanizmu riešenia krízových situácií a jednotného fondu na riešenie krízových situácií a ktorým sa mení nariadenie (EÚ) č. 1093/2010 (Ú. v. EÚ L 225, 2014, s. 1)
Výrok
1.
Žaloba sa zamieta ako neprípustná.
2.
Ernests Bernis, Oļegs Fiļs, OF Holding SIA a Cassandra Holding Company SIA znášajú svoje vlastné trovy konania a sú povinní nahradiť trovy konania vynaložené Jednotnou radou pre riešenie krízových situácií (SRB) a Európskou centrálnou bankou (ECB).